Rodonit
Rodonit je inosilikatni mineral mangana, željeza, magnezija ili kalcija sa općom formulom (Mn, Fe, Mg, Ca)SiO3, član piroksenoidne grupe minerala, koji se kristalizira u triklinskom sistemu. Ovaj mineral se često javlja sa savršenom kalavošću u kompaktne mase sa ružičasto-crvenom bojom, mada boja često ide do smeđe zbog površinske oksidacije. Ime mu dolazi iz grčkog ῥόδος rhodos, što znači ružičast. Kristali rodonita ponekad mogu imati debeli tabularni habitus, ali su takvi kristali rijetki. On ima savršenu, prizmatičnu kalavost, gotovo pod pravim uglovima. Tvrdoća mu je 5,5 do 6,6, a specifična težina 3,4 do 3,7, sjaja staklastog, a nešto rjeđe bisernog na prelomljenim površinama. Mangan u njemu je često zamijenjen željezom, mangnezijem, kalcijem a ponekad i cinkom koji ponekad mogu biti prisutni u znatnim količinama. Sivo-smeđa varijanta ovog minerala sadrži i do 20% kalcij-oksida, a naziva se bustamit; a fowlerit je varijetet koji sadrži oko 7% cink-oksida. Inosilikatna (lančana silikatna) struktura rodonita ima ponavljajuću jedinicu od pet silikatnih tetraeadra. Rijetki polimorfni piroksmangit, formiran pri različitim uslovima temperature i pritiska, ima isti hemijski sastav ali mu je ponavljajuća jedinica od sedam tetraedara.